  Виталий Пронин  Куамын ар талэсь азьвыл Удмурт театре Уфаысь искусствоосъя институтэз йылпумъям егит нылъёс но пиос вуизы. Озьыен, соослэн пичи дырысенызы артист луон мылкыдзы быдэсмиз! Та егитъёслэсь соку тодыны уг луы на вал, кудзы соос зэмос профессионалъёс луозы. Дан угось, аръёс ортчыса гинэ, вуэ. Уфаысь вуэм студия Удмурт театре дышетскыса бертэм артистъёс пӧлысь ньылетӥез луэ. Талэсь азьвыл нылъёсмы но пиосмы сцена вылын шудыны дышетскизы Ленинградын но Москваын. 1951-тӥ арын, нырысьсэ Ленинградысь театральной инстиутэз йылпумъяса, егитъёс вуизы. Кивалтӥсьёс шуизы: 8-10 ар ортчыса, шаерысьтымы артистэ дышетскыны мылкыд карисьёсты одно ик дышетскыны келялляно. Со дырысен та уж азьланьтӥське. Тани ӝоген, кык ар ортчыса, театре вуозы Москваысь М. Щепкин нимо театральной училищеез (институтэз) йылпумъям егитъёс.Уфаын дышетскем артистъёслы Ленинградысь но Москваысь вуэмъёслэн ӧразы пырыны секыт вал. Уг яра шуыны: соос отын мукет тодон-валан басьтӥзы. Егитъёс музон вузъёсын сямен ик быдэсак театральной школа пыр потӥзы, Станиславскийлэн системаезъя дышетскизы. ӧре пыронлэн секытэз со вал, дыр - режиссёр, кудӥз та труппаез дышетскыны келяз, со вакытэ театрысь кошкиз. Со вакытэ озьы ик ӧз тырме удмурт пьесаос, шудыны номыре луиз. Вылаз ик, драмая труппа вӧзын ужа вал крезьгуръя люкет. Со егитъёслы туж но туж люкетылӥз. Соин но, вылды, асьсэды театрын шедьтытэк, ӝыныез Уфаысь вуэм пиосъёс театрысь кошкыны малпазы. Люкиськыса, пе, нимысьтыз ансамбль яке театр кылдытом. Удмурт шаерын озьы вордскиз «Катанчи» театр. Талэсь азьвыл Удмурт театрын егитъёс вуттӥзы ни вал асьсэды возьматыса, куд-ог спектакльёсын шудыса. Соос рольёссэс тунсыко возьматъяллязы, учкисьлэсь сюлэмзэ бугыръяллязы. Кылсярысь, Анатолий Григорьевлэн «Лысву сямен уг тӧлӟы синкыли» спектакляз асьсэды тунсыко возьматӥзы Александр Баймурзин но Геннадий Бекманов. Василий Садовниковлэн «Сюаназ» синмаськымон шудӥзы Андрей Ураськин но Ольга Зорина.Егит артистъёс туж ӝог улӟытӥзы «Катанчизэс». Вакчи дыр куспын соосты Удмуртиын но, солэн палэназ но улӥсьёс яратыны кутскизы. Соослы кунгож сьӧры но потаны шуд усьылӥз. Та ужзы сярысь нимаз гожтыны луоно.* * *Аръёс ортчыса, Уфаысь вуэмъёс выльысь огинэ кариськизы. Воргоронъёс берен Удмурт театре лыктыны мылкыд каризы. Соослэн тыбыр сьӧразы трос рольёс шудэмын. А. Дударевлэн «Чибориё пиштэ шунды» спектакльысьтыз Ганналэсь рользэ быдэстӥз Екатерина Яковлева. Та кышномуртэ со, сюлэм пушкысьтыз вань шунытсэ но быгатонлыксэ сётыса, шудӥз. Улонэз адӟем нылкышнолэсь образзэ туж ӟеч возьматӥз. Озьы ик учкисьлэн йыраз-визьмаз улэ на, луоз, Н. Сидоровлэн «Улӥськом-вылӥськом, шу...» пьесаысьтыз Маруся. Нылкышно та улонысь утча аслэсьтыз шудзэ, яратонзэ. Е. Яковлева котькуд роляз мур-мур выйыны быгатэ.Александр Баймурзин «Чибориё пиштэ шунды» спектакльын Гастритэз шудӥз. Гастрит пересьмытозяз шонер улыны тыршиз. Но бӧрысь со валаз: улонын зэмос яратонтэк, адямиез гажатэк шоканы секыт вылэм. Улонысь со, аслэсьтыз эшъёссэ шедьтытэк ик, кошке.А. Баймурзин - комедиосты шудӥсь артист. Тумошо веросъёсты туж мыло-кыдо лыдӟыны пӧрмытэ, кылзӥсез ас бордаз кыске, серекъятэ. Сое учкись яратэ, гажа но вите.Римма Николаева ялан утчаське, выльзэ, тодымтэзэ шедьтыны тырше, учкисьёсыныз пумиськон ӝытъёс ортчытъя. В. Гавриловлэн но Л. Романовлэн «Яратон уг пересьмы» спектакляз со пересь Матронэз шудэ. Р. Николаева быгатэ нылкышнолэн роляз пырыны, сое возьматыны сыӵеен, кыӵе со вань. Кылсярысь,  Д. Мамин-Сибиряклэн «Зарнилэн сьӧлыкез» спектакляз со шудэ кескич но урод сямо Анисья Тихоновналэсь рользэ.Римма Павловна сцена вылын гинэ ассэ уг возьматы, со гожъяськон удысын но сюлмо тырше. Чебер веросъёс, тумошо выжыкылъёс, артистъёс сярысь очеркъёс гожъя. Тросэз ужъёсыз печатласькемын шаерамы потӥсь журнал-газетъёсын.        Р. Николаева озьы ик «Гербер» но «Виль» праздникъёслы сценарийёс гожъя.Ялан выльзэ утча Валентина Бекманова. Со пӧртэм рольёсты ас сяменыз шудыны быгатэ: яратӥсь муртэ но, куректӥсь адямиез но. Кылсярысь, В. Павловлэн «Шудо-а тон, атай юрт?» спектакляз учкись азьын ассэ возьматэ визьмо, йӧно, туала нылашен. Нош В. Соллогублэн «Беда от нежного сердца» водевиляз ик чылкак мукет сямен адске: солэн героез Катерина Ивановна одӥг малпанэн улэ - узыр муртлы бызёно. Валентина Валентиновна кылбуръёс но гожъя. Кужымзэ эскериз ини драматургия удысын но. Кык пьеса гожтӥз - «Я - женщина, я - мать» но «Буртчин кышет». Кыкез но соос Удмурт театрлэн сцена вылаз пуктэмын вал.Ольга Зоринаез шаерамы тодӥсьтэмез ӧвӧл. Спектакльын шудэм сяна, со чебересь крезьгуръёс гожъя, ачиз ик соосты быдэсъя. Калык яратыса кылзэ солэсь Ф. Суворовлэн кылъёсызъя гожтэм «Мемиелы» кырӟанзэ. Озьы ик соос Алефтина Корепановаен ӵош быдэсто А. Кузнецовалэн кылъёсызъя гожтэм «Капи-кап» кырӟанэз, Геннадий Бекмановен - «Тон но йӧно, мон но йӧно», кылъёсыз Л. Кутяновалэн…Ольга Сергеевна ассэ уно спектакльёсын возьматӥз ини. Ф. Буляковлэн «Малы бӧрдо нылашъёс» пьесаяз анайлэсь рользэ сокем мур шудыны быгатӥз. Озьы ик вань сюлэм шунытэныз, лулыныз-вирыныз пырыны быгатӥз Е. Загребинлэн «Кикы нош силе но силе...» спектакляз. Отын со шудӥз Ашальчи Окилэсь рользэ. Кылбур чуръёсты сюлме пырымон лыдӟиз.Августа Лазаревалэсь но сцена вылын шудэмзэ шуныт пумитало. Со синмаськымон шудэ пӧртэм спектакльёсын: М. Карим Шафаклэн «В ночь лунного затмения», Ж. Б. Мольерлэн «Лекарь поневоле», О. Ниллэн «Любовь под вязами», А. Пудинлэн «Буш коркан».А. Пудинлэн спектакльысьтыз Лизалэсь рользэ умой шудэмез понна Августа Якимовналы «Устоез нылкышно роль» ним сётӥзы. Со лирикаын но, драмаын но быгатыса шудэ. Е. Загребинлэн «Эш-Тэрек» спектакляз чебер бигер Алсу нылаш луэ. П. Захаровлэн «Эбгаяз» - Дукъя, А. Григорьевлэн «Пужмерен ӵуштаськем яратон» спектакляз Надяез шудэ.Геннадий Бекманов - аспӧртэмлыко, котыр ласянь быгатӥсь артист. Драматургиын гинэ ӧвӧл, кырӟан удысын но со ассэ зэмос профессионал сямен усьтыны быгатӥз. Сцена вылын 60-лэсь уно рольёс шудэмын! И. Гавриловлэн «Кезьыт ошмес» но В. Садовниковлэн «Сюан» спектакльёсазы со валтӥсь рольёсты - Беглоез но Юрмегез - шудӥз. Азьло аръёсы соосты быдэстӥз вал РСФСР-ысь калык артист Кузьма Ложкин. Геннадий Иванович Ложкинлэсь номырин бере ӧз кыльы, со сямен ик шудоно образъёсаз мур пырыны быгатылӥз.Г. Бекманов ноку но киысьтыз баянзэ уг куя. Ачиз кырӟанъёс гожъя, тупатъя, кырӟа. Та артистэз учкись яратыса пумита но кылзэ. Е. Загребинлэн «Кикы нош силе но силе» спектакляз со шудэ кылбурчиез но тодосчиез Кузебай Гердэз. Макем сое со мур возьматыны быгатӥз! Озьы кылем арын Геннадий Иванович Кузебай Герд нимо премилэн лауреатэз луиз.Тӥни сыӵеесь соос, Уфаысь театральной институтэз быдтэмъёс. Ваньзы сярысь трос ӟечсэ но умойзэ вераны луоно. Та артистъёс Удмурт театрлы трос пайда вайыны быгатӥзы. Табере соос ваньзы артистлэсь дано нимзэ нулло ини. Егит дырысенызы ог-огзы борды дышемзы али ке но шӧдӥське: одӥг кылысь уло но ужало. Соин ик соос пӧлысь потӥз, луоз, театрен кивалтӥсь - Андрей Ураськин. Андрей Ивановичлэн творчествоез сярысь но шаерысьтымы пӧртэм журналъёсын-газетъёсын уно  гинэ гожъязы ни. Школаын дышетскыкуз ик, Андрей пӧртэм ужрадъёсы пыриськылэм. «Зарницаын» со - командир, комсомол организациын - секретарь, азьветлӥсь. Со ужъёс ик Андреез юнматӥзы, луоз. Ма, дас вить ар ӵоже «Катанчи» ансамбльын кивалтӥсь луыса ужамез но ӟеч школа луиз, дыр. Табере со Удмурт театрен сизьым ар кивалтэ ини. Андрей Иванович ассэ ӟечен гинэ возьматӥз. Удыссэ рос-прос валаны юрттӥз Кун службая Урал Академилэн Ижысь ёзаз дышетскемез.Театрен кивалтон капчи уж ӧвӧл. Котькуд артистлэн аслаз сямыз. Андрей Иванович ачиз соос пушкысь потэмын бере, тодэ: кудӥныз кызьы вераськоно, кудӥзлы кызьы вазёно.Удмурт театрлы таӵе артистъёсты дасямез понна Уфаысь искусствоосъя институтлы тау шуыны кулэ. Отын тодон-валан басьтэм артистъёс асьсэос но тау каро куратор-дышетӥсьсылы Фордуна Касимовна Касимовалы. Соослы со улоназы искусство удысэ вольыт но чебер сюрес возьматӥз, зэмос артистозь вуттӥз.Анна Евсеева,Удмурт театрысьлитература удысэн кивалтӥсь  